**Uuden Subaru Imprezan suosio**

**ylitti nelinkertaisesti ennakko-odotukset**

**Lokakuun 13. päivä Japanissa esitelty uusi Subaru Impreza on ylittänyt moninkertaisesti myyntiodotukset. Ensimmäisen kuukauden aikana Subaru vastaanotti kaikkiaan 10 973 tilausta, joka on yli nelinkertainen määrä tavoitteisiin nähden.**

Ensimmäisenä automallina Subarun uudelle globaalille perusrakenteelle rakennetun Subarun Imprezan myynti Japanissa on lähtenyt vilkkaasti käyntiin. Japanilaisvalmistajan ennakko-odotuksissa ensimmäisen kuukauden myyntitavoitteeksi asettama 2 500 auton tilauskanta ylittyi moninkertaisesti. Kauppa kävi ja uusia Subaru Impreza -autoja tilattiin peräti 10 973 kappaletta.

Uuden Imprezan tilanneista noin 80 prosenttia valitsi autokseen 5-ovisen korimallin 2.0-litraisella bensiinimoottorilla. Suosituimmaksi väriksi on osoittautunut kolmasosan osuudella helmiäisvalkoinen ennen hopeanharmaata. Ja mikä on merkittävintä, kaikista Imprezan valinneista autonostajista yli puolet on Subarulle uusia asiakkaita.

Eurooppaan uusi Impreza rantautuu vuoden 2018 alussa. Tätä ennen Subaru lanseeraa Suomessa Imprezan sisarmallin XV:n, joka on toinen uudelle globaalille perusrakenteelle rakennettu uutuusmalli. Seuraavan sukupolven Subaru XV saapuu Suomeen loppuvuodesta 2017.

- Seuraavan sukupolven Subaru XV on odotettu ja yksi tärkeimmistä Subaru-malleistamme Suomessa. Yhtiömme johto on jo päässyt testaamaan uutta XV-mallia Japanissa Subarun testiradalla ja viesti heiltä oli selkeä: uudella XV:llä on kaikki edellytykset nousta suomalaisten suosikiksi. Uuden XV:n design, turvallisuus, ajomukavuus ja laatuvaikutelma ovat huippuluokkaa, Subaru Nordic Ab:n myyntijohtaja **Jari Hiltunen** painottaa.